En dansk kvinde var godt og grundig træt af, at hun blev nægtet et herreklip, fordi hun havde bryster. Nu får hun erstatning

Det kan være frustrerende at blive nægtet et herreklip, selv om du har bryster og er i besiddelse af et kvindeligt cpr-nummer.

Og i sommeren 2016 var den så gal, at en dansk kvinde valgte at klage.

Det fremgår af Ligebehandlingsnævnet netop offentliggjorte status over afgørelser truffet i 2016.

Her beskrives en sag, hvor en kvinde har klaget til nævnet, fordi hun blev nægtet ydelsen 'herreklip' hos en frisørskole.

- Klager, der har et cpr-nummer tilhørende det kvindelige køn, blev efter det af klager oplyste ved henvendelse hos indklagede frisørskole den 24. juni 2016 nægtet ydelsen 'herreklip', lyder det.

Klageren har efterfølgende forklaret, at hun ønskede at få en herrefrisure og brug af såkaldte mandeprodukter, men den købte ekspedienten ikke.

- Da ekspedienten oplyste, at det ikke kunne lade sig gøre, spurgte klager, om det var fordi, at ekspedienten kunne se, at klager har bryster. Hertil svarede ekspedienten ”ja desværre”. Klager valgte herefter at gå sin vej, lyder det ifølge klargeren.

Ekspedienten har senere forklaret, at det ville være 'mere teknisk indviklet og mere tidskrævende' at klippe kvinden, og derfor ville hun blive opkrævet en damepris.

Dom fra 2014

En dom fra Landsretten i 2014 gør det klart, at det er i strid Ligebehandlingsloven at nægte en kvinde et herreklip alene med den begrundelse, at det kun er for mænd.

Desuden afgjorde Landsrettens, at det ikke er diskriminerende at kalde det for 'dameklip' og 'herreklip', så længe en kvinde har mulighed for at få en herreklip.

Frisører må således gerne tage mere for en dameklip end en herreklip, hvis der er forskel på de to ydelser.

I denne konkrete sag fra sommeren 2016 har Ligebehandlingsnævnet valgt at give kvinden erstatning med. Netop fordi årsagen var, at hun var en kvinde:

- Efter de foreliggende oplysninger vurderer nævnet, at klager har påvist faktiske omstændigheder, som giver anledning til at formode, at den indklagede frisørskole har udøvet forskelsbehandling. Indklagede har ikke løftet sin bevisbyrde for, at det ikke skulle være tilfældet.

- Nævnet vurderer på den baggrund, at indklagede har overtrådt ligestillingslovens forbud mod forskelsbehandling ved at udelukke klager fra ydelsen ”herreklip”. Klager får derfor medhold i klagen.